અબુધાબીઃ પાકિસ્તાન અને શ્રીલંકા વચ્ચે અબુધાબીમાં રમાયેલી બીજી ટી-૨૦ મેચમાં પાકિસ્તાની બોલર ફહીમ અશરફે હેટ્રિક લઈને ઇતિહાસ રચી દીધો. ટી-૨૦ ક્રિકેટમાં હેટ્રિક ઝડપનારો ફહીમ પ્રથમ પાકિસ્તાની બોલર છે. શ્રીલંકાની ઇનિંગ્સની ૧૯મી ઓવરમાં ફહીમે આ સિદ્ધિ હાંસલ કરી. ગઈ કાલે રમાયેલા રોમાંચક મુકાબલામાં ફહીમે ઉદાના, માહેલા ઉદાવટે અને દસુન શનાકાની વિકેટ સળંગ ત્રણ બોલમાં ઝડપી હતી. ફહીમનાં આ શાનદાર પ્રદર્શનને કારણે શ્રીલંકાની ટીમ નિર્ધારિત ૨૦ ઓવરમાં નવ વિકેટે ૧૨૪ રન જ બનાવી શકી હતી. વિજયી લક્ષ્યાંક પાકિસ્તાને આઠ વિકેટ ગુમાવીને ૧૯.૫ ઓવરમાં પાર કરી લીધું હતું. આમ ત્રણ મેચની શ્રેણીમાં પાકિસ્તાને ૨-૦ની અજેય સરસાઈ મેળવી લીધી છે. ટી-૨૦માં હેટ્રિક ઝડપનારો પહેલો પાકિસ્તાની બોલર અશરફ ફહીમ વિશ્વમાં છઠ્ઠો એવો બોલર છે, જેણે ટી-૨૦માં હેટ્રિક પોતાના નામે નોંધાવી હોય.